Foto: Index

USKOK je nakon policijske prijave pokrenuo istragu protiv četvorice osumnjičenika zbog davanja koncesije, bez javnog natječaja, za ugostiteljski šator na središnjem zagrebačkom trgu te dobivanje poslova na prošlogodišnjem Bundekfestu, čime su 'odabrani' poduzetnici navodno zaradili više od 6,4 milijuna kuna.

> Policija istražuje kako je Grad dodijelio šator na Trgu bana Jelačića Bandićevom prijatelju



Istraga je pokrenuta protiv stručnog savjetnika u gradskom Uredu za poljoprivredu Ratimira Jurekovića, ravnatelja Koncertne direkcije Zagreb Josipa Nalisa, ugostitelja Josipa Katića i glavnog tajnika Zagrebačkog športskog saveza Zdenko Antunovića koji je bio predsjednik Organizacijskog odbora Bundekfesta i suradnik 'suspendiranog' gradonačelnika Milana Bandića.



Ne navodeći identitete osumnjičenih, već samo njihove funkcije, Uskok je na službenoj internetskoj stranici naveo da ih tereti za zlouporabu položaja i ovlasti, trgovanje utjecajem te poticanje na ta nedjela.

Tekst se nastavlja ispod oglasa

Antunović uhićen u aferi Agram



Jureković je navodno od listopada 2013. do siječnja 2014. od Nalisa zatražio da tvrtkama povezanim s Katićem bez javnog natječaja "osigura pružanje ugostiteljskih usluga na Trgu bana Josipa Jelačića, a sve prema prethodnom dogovoru". Nalis je potom, po tvrdnjama Uskoka, "poduzimao niz radnji kojima je, protivno odredbama Zakona o javnoj nabavi" tvrtkama povezanima s Katićem omogućio ugostiteljske usluga u šatoru na središnjem zagrebačkom trgu te "ostvarenje prometa" od najmanje četiri milijuna kuna.



Ravnatelj Koncertne direkcije Zagreb, koja je bila tehnički izvršitelj Bundekfesta, navodno je i na Antunovićevo traženje omogućio da tri Antunoviću bliske tvrtke i jedan obrt bez postupka javne nabave dobiju poslove u ukupnoj vrijednosti od 2.4 milijuna kuna.



Antunović je, inače, bio jedan od bliskih suradnika gradonačelnika Bandića, s kojim je i uhićen u aferi Agram, a iz istražnog je zatvora pušten uz jamčevinu.